# nap

**Szentírási szakasz**: Iz 11,1-2

**Elmélkedés:** Istennek mindenkivel terve van. Jézus születése előtt sok-sok évvel élt egy ember, akit Jesszének (Izáj) hívtak. Hét fia volt, akik közül a legfiatalabbnak Dávid volt a neve. Amikor ő felnőtt, Izrael hatalmas királya lett. Istennek már akkor terve volt Jesszével, és Dáviddal, amikor ők még meg sem születtek.

Jézus is Jessze és Dávid leszármazottja, aki sokkal-sokkal később született. Az emberek hosszú időn át vártak a Megváltó megszületésére. Advent időszaka is várakozás számunkra: karácsonyra várunk, amikor Jézus születésnapját ünnepeljük.

Nehéz türelmesen várni, főleg egy olyan csodálatos dologra, mint a karácsony. De nagyon fontos megtanulni várni, és bízni benne, hogy Istennek velünk is terve van.

**Beszélgetés**: Miért nehéz a várakozás?

**Ima:** Drága Istenünk! Köszönjük, hogy mindnyájunkkal terved van. Segíts, hogy türelmesen tudjunk várni Jézus születésnapjára.

**Kép:** Jessze gyökere

# nap

**Szentírási szakasz**: Ter 1,26-31

**Elmélkedés:** Isten teremtett mindent: a világot, és mindent, ami benne van: a levegőt, a vizet, a növényeket és a halakat, az állatokat és az embert. Amikor megteremtette a világot, az tökéletes volt. Amikor megteremtette az embereket, ők is tökéletesek voltak: nem követtek el bűnt, és semmi olyat, amivel Istent elszomorították volna.

Bár most már van bűn és szomorúság a világban, Isten törődik velünk. Csodálatos világot adott nekünk, amiben élhetünk, és azzal bízott meg minket, hogy gondozzuk. Ezt úgy tudjuk megtenni, ha minden élőlénnyel jól bánunk.

A világ Isten ajándéka számunkra. Azt szeretné, ha élveznénk ezt az ajándékot, de azt is szeretné, ha gondosan bánnánk vele.

**Beszélgetés**: Hogyan tudunk gondoskodni a virágokról, állatokról, madarakról, folyókról, emberekről, és mindenről a világon, amit Isten teremtett?

**Ima**: Hálásak vagyunk, Istenünk a csodálatos világunkért, amit teremtettél.

**Kép:** Föld

# nap

**Szentírási szakasz**: Ter 3,1-19

**Elmélkedés**: Tegnap arról a tökéletes világról olvastunk, amit Isten teremtett, a tökéletes emberekkel együtt. Ma azt láttuk, hogy Ádám és Éva hogyan fordult szembe Istennel. Isten mindent nekik adott, és csak annyit kért, hogy ne egyenek egyetlen, különleges fa gyümölcséből. De Ádám és Éva mégis evett belőle. A gyümölcs segített nekik, hogy megértsenek bizonyos dolgokat, de azzal, hogy ettek belőle, behozták a bűnt a világba.

Isten még mindig szerette őket, de meg kellett büntetnie őket azért, hogy ellenszegültek. Ezért Isten száműzte őket az Éden kertjéből, és meg kellett dolgozniuk az ennivalójukért. Isten azonban egy ígéretet is adott Ádámnak és Évának: hogy örökké szeretni fogja őket.

**Beszélgetés**: Milyen dolgokat teszünk, amikkel elszomorítjuk Istent?

**Ima:** Örök Istenünk! Akadályozd meg, hogy olyat tegyünk, amivel elszomorítunk!

**Kép:** alma és kígyó

# nap

**Szentírási szakasz:** Ter 6,11-14; 7,17-8,3; 9,8-13

**Elmélkedés:** Amikor az emberek bűnt követnek el, vagy rosszat tesznek, Isten szomorú. Eljött az az idő, amikor annyira sok lett a bűn a világban, hogy Istennek ki kellett találnia, hogyan tüntesse el ezt a sok bűnt. Ezért megkérte Noét, hogy építsen bárkát, és mentse meg saját családját, valamint az állatokat, mert Noé és családja félte Istent. Ezután Isten esőt küldött, és a világot elárasztotta a víz, és Isten elpusztította az összes embert és állatot, akik nem voltak a bárkán.

Amikor az árvíznek vége lett, és Noé és családja biztonságban volt a szárazföldön, Isten szövetséget kötött Noéval. Megígérte, hogy nem fog többé árvizet küldeni, ami elpusztítaná a világot. Az ígérete jeléül Isten szivárványt rajzolt az égre. Még ebben a bűnös világban is szeret minket Isten, és betartja ígéreteit.

**Beszélgetés**: Tudsz olyan ígéretet mondani, amit Isten megtartott?

**Ima**: Köszönjük fenséges Istenünk, hogy megtartod ígéreteidet.

**Kép:** bárka

# nap

**Szentírási szakasz**: Ter 12,1-7

**Elmélkedés**: Néha Isten olyan dolgokra kér minket, amiket nehéz megtenni. Arra kér minket, hogy legyünk jók, amikor sokkal könnyebb – és néha szórakoztatóbb – rosszcsontnak lenni. Isten arra kér, hogy olyan helyekre menjünk, és olyan dolgokat cselekedjünk, amiket inkább nem tennénk meg.

Isten arra kérte Ábrahámot, hogy induljon hosszú útra, és hagyja el azt a helyet, amit otthonának nevezett. De cserébe Isten ígéreteket tett Ábrahámnak. Megígérte, hogy megáldja. Ábrahámnak így is voltak nehézségei és küzdelmei, különösen akkor, amikor elfelejtett Isten útmutatására figyelni, de Isten megtartotta összes neki tett ígéretét. És ami a legfontosabb: Isten Ábrahámnak örökre a barátja lett.

**Beszélgetés:** Nevezz meg pár olyan módot, ahogy Isten megmutatja, mit tegyünk.

**Ima:** Szentséges Istenünk! Segíts, hogy engedelmeskedni tudjunk Neked, és azokat a dolgokat cselekedjük, amiket Te vársz tőlünk.

**Kép:** teve

# nap

**Szentírási szakasz**: Ter 21,1-7

**Elmélkedés:** Volt-e már olyan, hogy annyira akartál valamit, hogy azt hitted, ha nem kapod meg, belehalsz? Nagyon nehéz úgy boldognak lenni, ha közben azokra a dolgokra figyelünk, amiket nem kaptunk meg, és nem azokra, amiket igen.

Sára mindennél jobban szeretett volna egy kisbabát, és bár nagyon sokat imádkozott, és mindent megpróbált, amit tudott, nem volt babája. Ahogy idősödött, beletörődött, hogy Isten nem ad neki kisbabát. De végül Isten ajándékozott neki egy fiút, és ő Izsáknak nevezte el. Sára nagyon boldog volt, és hálás Istennek, hogy ilyen csodálatos fiút adott neki, amikor ő már nem is reménykedett.

**Beszélgetés:** Hogyan válaszolt Isten az imáidra?

**Ima**: Bőkezű Istenünk! Hálásak vagyunk Neked, hogy megválaszolod imáinkat!

Kép: Sára és a gyermek

# nap

**Szentírási szakasz**: Ter 22,1-14

**Elmélkedés:** Izsák különleges kisfiú volt, és édesapja, Ábrahám nagyon szerette őt. De Istent még nála is jobban szerette. Egy napon Isten arra kérte Ábrahámot, hogy keljen útra, és vigye magával Izsákot. Ábrahám engedelmeskedett. Isten arra is megkérte Ábrahámot, hogy Neki való áldozatként ölje meg Izsákot, ezzel mutatva, hogy mennyire szereti Istent.

Ábrahám szomorú volt, de tudta, hogy engedelmeskednie kell Istennek. Bízott benne, hogy bár szörnyű dolgot kell tennie, Isten majd mégis jóra fordít mindent. Ahogy Izsák feláldozására készülődött, Isten egy angyalt küldött hozzá, hogy megállítsa, és így megmentette Izsák életét. Ezután Ábrahám feláldozott egy juhot Istennek, hálája jeléül, hogy megmentette Izsák életét.

**Beszélgetés**: Mikor érezted úgy, hogy Isten vigyáz rád?

**Ima**: Vigyázz ránk, édes Istenünk, amikor olyat kell tennünk, ami elszomorít minket.

**Kép:** a bokorban rekedt kos

# nap

**Szentírási szakasz**: Ter 28,10-22

**Elmélkedés**: Jákob nem mindig volt jó ember. Tett pár rossz dolgot, és ahelyett, hogy bocsánatot kért volna, elmenekült. Sok évig élt távol a családjától, de eljött az ideje, hogy találkozzon a testvérével. Szembe kellett néznie azokkal a rossz tettekkel, amiket évekkel azelőtt követett el.

Amikor Jákob elmenekült a családjától, azt hitte, hogy Isten elől is elmenekülhet. A testvérével való találkozás előtti éjjelen Isten álmában beszélt Jákobbal. Isten emlékeztette az ígéretekre, amiket apjának és nagyapjának tett, és arra is, hogy ezek az ígéretek Jákobra is vonatkoztak.

Jákob azt hitte, hogy Isten elől is el tudott menekülni, de Isten mindig vele volt.

**Beszélgetés**: Honnan tudhatod, hogy Isten mindig veled van?

**Ima:** Mindennap emlékeztess minket, Urunk, hogy velünk vagy!

**Kép:** Jákob létrája

# nap

**Szentírási szakasz**: Ter 37,1-36; 50,15-21

**Elmélkedés**: Néha még a szeretet sem tud megóvni minket a rossz dolgoktól. Józsefet nagyon szerette édesapja, Izrael (Jákob), de testvérei gyűlölték. Ezért eladták valakinek, aki rabszolgává tette, és börtönbe is juttatta.

De Isten megajándékozta Józsefet azzal a különleges képességgel, hogy értette az álmokat, és ezzel a tudásával másokon is tudott segíteni. A segítségét azzal jutalmazták, hogy nagyon fontos munkával bízták meg. Ahogy a munkáját végezte, megint találkozott a testvéreivel, akik nem ismerték fel őt. Bár bánhatott volna velük gonoszul is, ő azt választotta, hogy segít nekik. Tudta, hogy bár rettenetes dolgokon ment keresztül, Isten végig vele volt, és még mindig azt várta tőle, hogy jó dolgokat cselekedjen.

**Beszélgetés**: Kihez tudsz ma kedves lenni?

**Ima:** Megbocsájtás Istene! Segíts minket, hogy azokhoz is kedvesek legyünk, akik felbosszantanak minket.

**Kép:** József köpenye

# nap

**Szentírási szakasz**: MTörv 5,1-22

**Elmélkedés**: Isten azt akarja, hogy jók legyünk egymáshoz. Azt szeretné, ha úgy viselkednénk másokkal, ahogyan szeretnénk, hogy velünk is viselkedjenek. Hogy megtanuljuk, hogyan kell együtt élni másokkal, sok-sok évvel ezelőtt Isten segítségül Mózesnek adta a 10 legfontosabb élet-szabályt. Ezeket a szabályokat Tízparancsolatnak hívjuk, és még ma is érvényesek.

Nem mindenki szereti követni a szabályokat. Azt hiszik, hogy a szabályok követésével kimaradnak valami jóból. De Isten nem büntetésként adta a parancsokat, hanem azért, hogy segítsen megmutatnunk Neki, hogy milyen hálásak vagyunk Neki azért, amit értünk tett. Isten azt akarja, hogy jót cselekedjünk, és segíteni fog ebben, úgy, hogy a jó útra terel minket.

**Beszélgetés**: Milyen szabályok segítenek a családodban, hogy boldogan éljetek együtt?

**Ima**: Igazságos Istenünk! Köszönjük, hogy parancsokat adtál nekünk, amik vezetnek minket.

**Kép:** a Tízparancsolat kőtáblái

# nap

**Szentírási szakasz**: 1 Sám 16,1-13

**Elmélkedés**: Istennek terve van velünk. Már egészen fiatal korunkban is Isten belelát szívünkbe, és tudja, hogy milyen emberek vagyunk, és milyenné fogunk válni.

A legtöbb felnőtt, aki Dávidot látta, egyszerű birkapásztornak gondolta, de Isten már gyerekkorában kiválasztotta, hogy Izrael királya legyen. Isten szolgája, Sámuel, Dávid fejét olajjal kente meg, és Izrael jövőbeni királyának szentelte fel.

Istennek mindnyájunkkal terve van. Nem sokunkból lesz uralkodó, de mindannyian tudjuk Istent szolgálni. Fontos Isten szavára hallgatnunk, és kitalálni, hogyan tudjuk Őt dicsőíteni az életünkben.

**Beszélgetés**: Hogyan tudod Istent dicsőíteni?

**Ima:** Bölcsesség Istene! Vezess minket, hogy téged tudjunk szolgálni!

**Kép:** olajos szaru

# nap

**Szentírási szakasz:** 2 Sám 5,1-5

**Elmélkedés**: Bár Dávidot Isten már akkor királynak szánta, amikor ő még kisfiú volt, nem lett uralkodó 30 éves koráig. Jó király volt, mert Isten vezette, és ő hallgatott Isten szavára. Negyven évig szolgált királyként.

Uralkodónak lenni fontos feladat. Bölcsnek és erősnek kell lenni; azt kell tenniük, ami jó az ott élőknek. Néha háborúzniuk is kell, de amikor csak lehetséges, megtartani a békét. A királyok úgy óvják a népüket, mint a pásztor a bárányokat.

Dávid először pásztor volt, utána lett király. Isten Izrael népének őrzésével bízta meg.

**Beszélgetés**: Kit bízott rád az Isten?

**Ima**: Vigyázz ránk és óvj minket, Szentséges Istenünk!

**Kép:** hárfa

# nap

**Szentírási szakasz**: Iz 9,1-6

**Elmélkedés**: Sok-sok évvel Jézus születése előtt prófétának nevezett emberek hirdették Isten szavát a zsidóknak. Emlékeztették őket, hogy Isten milyen tetteket vár tőlük. Isten azt akarta, hogy jók és kedvesek legyenek egymáshoz. A próféták azt is hirdették nekik, hogy csak az egyetlen, igaz Istent imádják.

A próféták emlékeztették az embereket arra, hogy Isten megváltót ígért. Reményt adtak nekik, hogy bármilyen rosszul mennek is a dolgok itt a Földön, Isten nem feledkezett meg róluk: egy gyermeket fog küldeni, aki a világ megváltója lesz.

**Beszélgetés**: Volt már olyan, hogy elfelejtetted egy ígéretedet?

**Ima**: Köszönjük az ígéreteidet, Istenünk!

**Kép:** csillag

# nap

**Szentírási szakasz**: 1 Kir 18,17-24, 36-39

**Elmélkedés**: Izrael népe elfelejtkezett az Úr imádatáról. Helyette egy hamis istent, Baált istenítették. Ezért Isten elküldte Illés prófétát, hogy emlékeztesse őket, ki az igaz Isten. De az emberek nem akartak hallgatni rá, ezért Illés felajánlotta, hogy megmutatja Isten erejét. Ő is, és Baál prófétái is áldozatot készítettek, és először Baál prófétái imádkoztak istenükhöz, hogy küldjön tüzet a meggyújtáshoz, de természetesen semmi nem történt. Amikor Illés imádkozott, Isten küldött tüzet.

A zsidók megfelejtkeztek Istenről, amíg ő nem tett csodát. Isten ma is sok csodát tesz, de akkor is hinnünk kell benne, ha nem látjuk azokat. A mi Istenünk hatalmas Isten, akit mindig dicsőítenünk kell.

**Beszélgetés**: Hogyan tudod Istent dicsőíteni?

**Ima:** Dicsőítünk téged, csodálatos Istenünk, mindazért, amit értünk tettél.

**Kép:** lángoló oltár

# nap

**Szentírási szakasz**: Jón 3,1-5

**Elmélkedés**: Jónás is próféta volt, akit Isten egy különleges és fontos feladattal bízott meg. De Jónás nem akarta ezt a feladatot megtenni, úgyhogy elmenekült.

Természetesen Isten pontosan tudta, hogy Jónás hová megy, senki nem menekülhet el előle. Isten Jónással volt a viharverte hajón, és a cethal gyomrában is. Akkor is vele volt, amikor végül Ninivébe ment, hogy megtegye, amire Isten kérte őt.

Nem tudunk elmenekülni Isten elől. Azt akarja, hogy engedelmeskedjünk neki, de amikor nem ezt tesszük, akkor is velünk van. Isten mindig és mindenhol szeret minket.

**Beszélgetés**: Volt már olyan, hogy megpróbáltál elbújni Isten elől?

**Ima**: Szerető Istenünk! Köszönjük, hogy mindig figyelsz ránk!

**Kép:** cethal

# nap

**Szentírási szakasz**: Iz 11,6-9

**Elmélkedés**: Az egyik legcsodálatosabb ajándék, amit Istentől kaptunk, az állatvilág. Minden állatot különlegesnek teremtett. Sokuk gyengéd, mások viszont bánthatnak minket, vagy a többi állatot. A legtöbb állat csak akkor bánt mást, ha éhes, vagy megijedt.

Ádám és Éva bűnbeesése előtt az állatok békében éltek egymással. Nem volt veszély. Isten békés királyságot teremtett, de a bűn megváltoztatta a dolgokat. Egy napon Isten majd visszaállítja a békét a világba. Nem lesz éhezés és félelem, és újra minden állat békében fog élni egymással. Nem fogják bántani egymást, és mi sem fogjuk bántani őket.

Egy békés világban Isten gyermekei is békében élnek majd. Nem lesz többé háború és fájdalom. Milyen csodálatos világ lesz az!

**Beszélgetés**: Hogyan teremthetünk békét magunk körül?

**Ima**: Szerető Istenünk! Segíts, hogy megtaláljuk a módját, hogy béke legyen a világban!

**Kép:** bárány és farkas

# nap

**Szentírási szakasz**: Mik 5,1-5b

**Elmélkedés**: Isten gyakran tesz olyat, ami meglep minket. Isten Betlehem picike városát választotta Jézus szülőhelyéül. A Bibliai időkben a legtöbb uralkodó fontos családból származott és nagyvárosban született, Jézus ezzel szemben egy egyszerű családban és egy kis városban látta meg a napvilágot.

Isten sok-sok évvel Jézus születése előtt kiválasztotta Betlehemet. Mikeás próféta már megírta, hogy Betlehemben fog megszületni a Megváltó. De Betlehem még így sem volt felkészülve Jézus fogadására. Nem volt előkészített helye Isten fiának.

Nemsokára elérkezik a nap, amikor Jézus születését ünnepeljük. Fel kell erre készíteni a szívünket.

**Beszélgetés**: Hogyan készülsz Jézus születésére?

**Ima**: Örök Istenünk! Segíts, hogy mindig készek legyünk Téged szolgálni!

**Kép:** Betlehem városa

# nap

**Szentírási szakasz**: Dán 6

**Elmélkedés**: Isten a legfontosabb dologgá szeretne válni az életünkben: fontosabbá, mint a családunk, mint a tárgyaink, és még annál is fontosabbá, mint a saját életünk. Dániel ezt megértette, és imádta az Urat, bár mindent elveszthetett volna miatta, még a saját életét is.

Dániel számára törvénysértés volt Istent imádni, de ő mégis tudta, hogy Isten az egyetlen, igaz Isten. Dánielt megbüntették a törvény megsértéséért, és egy oroszlánokkal teli verembe dobták. De Isten megóvta őt attól, hogy az oroszlánok vacsorájává váljon. Az emberek Dániel miatt látták meg Isten erejét, és sokak azért kezdték imádni és tisztelni Istent, mert Dániel bízott benne.

**Beszélgetés**: Kit szeretsz a legjobban?

**Ima**: Megváltó Istenünk! Nem mindig könnyű Téged mindennél jobban szeretnünk. Segíts, hogy bízzunk benned, és tiszteljünk nap, mint nap.

# nap

**Szentírási szakasz:** Lk 1,5-25

**Elmélkedés:** Néha még a jó embereknek is vannak olyan imái, amelyek nem találnak meghallgatásra. Zakariás és Erzsébet tisztelték Istent és az Úr is szerette őket, de mégsem volt gyermekük. Egy napon, amikor Zakariás szolgálatot teljesített a Templomban, egy angyal üzenetet hozott neki Istentől, s azt mondta, hogy Erzsébetnek hamarosan gyermeke születik, aki nagyon különleges lesz, és Jánosnak fogják hívni.

Zakariás nem volt biztos az angyal szavában, ezért az Úr elvette a hangját, ezzel megmutatva isteni erejét. Gondold el, hogy megjelenik neked egy angyal, aki csodálatos és örömteli híreket hoz neked, de te nem tudod elmondani senkinek, mi történt! Zakariás bánatos volt, hogy megnémult, de boldog volt, hogy fia születik, akit az Úr fontos feladatra választott ki.

**Beszélgetés:** Hogyan tudsz beszélni másoknak arról, hogy Isten mit tett érted?

**Ima:** Mindenható Isten, adj bátorságot, hogy mindenkinek tudjunk beszélni csodás tetteidről!

**Kép:** Zakariás és Erzsébet

# nap

**Szentírási szakasz:** Mt 3,1-6

**Elmélkedés:** Erzsébet és Zakariás fia Keresztelő János. Ő Jézus unokatestvére. Isten kiválasztotta őt, hogy beszéljen az embereknek Jézusról.

János azt akarta, hogy az emberek megtudják: Jézus az Isten Fia, a szabadító, akit Isten ígért az embereknek sok évvel ezelőtt. Azt akarta, hogy az emberek készek legyenek hinni Jézusban. János azt akarta, hogy az emberek emlékezzenek Istenre, és alámerítette őket a folyóba, ha megígérik, hogy többet nem vétkeznek. A keresztség emlékeztette őket arra, hogy Isten megbocsátott nekik bűneikért.

János nem úgy nézett ki, mint a többi ember, és talán néhányan úgy gondolták, hogy ő egy kicsit furcsa. De sokan mások hallgattak Jánosra, és készek voltak hinni Jézusban.

**Beszélgetés:** Miért kell ma megbocsátanod?

**Ima:** Szentséges Istenünk, bocsásd meg, ha valami olyat teszünk, amellyel megbántunk Téged. Tedd a szívünket késszé, hogy befogadhassuk Jézust.

**Kép:** kagyló, amellyel János a vizet öntötte.

# nap

**Szentírási szakasz:** Lk 1,26-38

Néhány ember számára Isten különleges feladatokat szánt. Isten földi lakhelyet keresett a gyermek Jézus számára. Jézusnak egy olyan anyára volt szüksége, aki bizalommal és szeretettel van Isten iránt. Egy olyan anyára volt szüksége, aki talpraesett, erős és szeretetre méltó. Isten Máriát választotta, hogy Jézus anyja legyen.

Isten angyalt küldött, hogy elvigye az üzenetet Máriának. Mária nem volt benne biztos, hogy jó anyja lehetne Jézusnak, de az angyal emlékeztette őt, hogy Isten mindig vele lesz. Mária tudta, hogy anyának lenni egy nehéz és fontos feladat, de tudta, hogy Isten fogja őt vezetni. Azt is tudta, hogy nagyon szereti Istent, és amit csak tud, megtesz azért, hogy istent szolgálja. Mária örömteli szívvel mondott igent.

**Beszélgetés:** Mesélj egy olyan esetről, ami megtörtént veled, de másoknak úgy tűnt, hogy ez lehetetlen.

**Ima:** Köszönjük Istenünk, hogy veled semmi sem lehetetlen.

**Kép:** Liliom, a szüzesség jelképe

# nap

**Szentírási szakasz:** Mt 1,18-25

**Elmélkedés:** Tegnap Jézus anyjáról, Máriáról beszélgettünk. Jézusnak volt egy földi apja is, József, aki ács volt.

Isten álmában egy angyalt küldött Józsefhez, hogy beszéljen vele. Az angyal megmagyarázta, hogy Isten kiválasztotta Máriát, és hogy Mária gyermeke nagyon különleges lesz. Amikor József felébredt, tudta, hogy Mária és ő részei Isten tervének. S József tudta, hogy jó apja lesz Jézusnak.

**Beszélgetés:** Nevezz meg néhány módot, amellyel Isten szólhat hozzánk.

**Ima:** Istenünk, aki szólítasz minket, segíts, hogy meghalljuk hangodat!

**Kép:** fűrész

# nap

**Szentírási szakasz:** Lk 2,1-5

**Elmélkedés:** Egy utazás olykor mulatságos, mint például amikor nyaralunk. Néha viszont nem olyan jó, például amikor betegség idején orvoshoz kell menni. De általában, amikor úton vagyunk, legyen szó akár rövid, akár hosszú kirándulásról, mindig valami új élményre számítunk. Egy utazás során sokat tanulunk.

Mária és József útra keltek. Ha mi hasonló útra indulnánk egy autóval, nem telne sok időbe, de Mária és József gyalog tették meg a távot, ezért az út nagyon sokáig tartott. Betlehembe kellett menniük, mert z ország kormányzója ezt parancsolta. De mindez része volt Isten tervének. Ez az, amit Mária és József megtanultak az útjuk során.

**Beszélgetés:** Milyen új utazásokban volt részed az elmúlt évben?

**Ima:** Szentséges Istenünk, vezess minket utunkon, bárhová is megyünk!

**Kép:** szamár

# December 24.

**Szentírási szakasz:** Lk 2,6-21

**Elmélkedés:** Várakozásunk véget ért! Jézus megszületett! A csillag ragyog, az angyalok énekelnek, a pásztorok hódolnak. A mi megváltónk köztünk van!

Mária boldog volt, hogy karjában tarthatja gyermekét, de tudta, hogy nem minden nap lesz ilyen különleges, mint ez a születésnap. Tudta, hogyha Isten Fia felnő, egy küldetés vár rá. De ebben a pillanatban minden csodálatos dolgot át akart élni.

Amikor a bűn elsőször megjelent a világban, Isten egy ígéretet tett. Habár az emberek sokszor elfeledkeztek Istenről és az Ő ígéretéről, Isten nem feledkezett meg az emberekről. Az Úr vezette, oltalmazta és szerette az embereket, annak ellenére, hogy ők bűnösök voltak. Isten hűséges volt, és az ígéret a mai napon beteljesült.

**Beszélgetés:** Mi a kedvenc részleted a karácsonyi történetben?

**Ima:** Köszönjük, mindenható Istenünk a legszebb ajándékodat, a Fiadat, Jézust!

**Kép:** a gyermek Jézus

# Mi is az a Jessze fa?

Jessze (vagy más fordításokban Izáj) Jézus földi családjának egyik ősatyja, Dávid király apja. Erre a hagyományra épül ez az egész Adventet átölelő imádság. Ez egy olyan adventi naptár, amely nem a testünknek tartogat édességet, hanem a lelkünknek. Szeretném, ha idén családotokkal bekapcsolódnátok ebbe a lelki várakozásba. Próbáljatok meg időt szakítani minden este – nem többet, mint tíz percet – arra, hogy az adventi koszorú egyre növekvő fényénél elmélkedjetek a messiási jövendölésekről és Jézus családfájáról.

# Hogyan imádkozzuk a Jessze fát?

Minden imádság egy szentírási szakasszal kezdődik. Így keress a Szentírásban:

|  |  |  |
| --- | --- | --- |
| Kiv | 5, | 2 |

könyv nevének rövidítése fejezet száma vers száma

**A példában szereplő igehely kiolvasása:**

*Kivonulás könyve ötödik fejezetének második verse.*

A szentírási részlet felolvasása után egy rövid elmélkedés következik, amely röviden és a gyerekek számára is érthetően összefoglalja a bibliai részletet.

Az elmélkedést egy kérdés követi, amely alkalmat ad a beszélgetésre, és saját szavakkal is megfogalmazhatjuk érzéseinket, tapasztalatainkat.

Mindezt egy rövid fohász, egy kis imádság zár le.

Az imához tartoznak még képek, melyek a szentírási részlettel kapcsolatos szimbólumokat hordozzák. Otthon készítsetek egy Jessze fát: vázába rendezzetek el néhány gallyat vagy fenyőágat, amelyre minden este felakaszthatjátok az aznapi képecskét. De készíthettek egy plakátot is, amire felragasztjátok a kis díszeket. A gyerekek kedvük szerint ki is színezhetik őket. Ha a későbbi években is fel akarjátok használni, érdemes belaminálni őket. A képeket innen tölthetitek le:

[http://hid-tan.kreativcuccok.hu/2017/11/10/**adventi-keszulet**/](http://hid-tan.kreativcuccok.hu/?p=2761&preview=true)

Áldott és meghitt készületet kívánok!